http://www.tvm.com.mt/news/jghid-li-l-kitba-hija-l-kura-biex-ma-jinbidilx-fqattiel-jew-jitghallaq/ Silta b'saħħitha tradotta għall-Malti mill-awtur Malti-Palestinjan Walid Nabhan, mid-djarju tal-gwerra 'Damascus: War Diary' li qed jikteb l-awtur Sirjan Khalid Khalifa li jgħix f'Damasku. Id-djarju jiddokumenta l-ħajja tas-Sirjani li issa ilhom is-snin mifnijin bi gwerra. F'attività fi tmiem il-ġimgħa li għaddiet, organizzata minn Inizjamed bl-għajnuna taċ-̇Ċentru għall-Kreattività tal-Kavallier ta' San Ġakbu, Khalid Khalifa spjega kemm is-Sirjani jħossuhom abbandunati mill-bqija tad-dinja u kkritika lid-dinja tal-Punent li minkejja li tgħid li tħaddan id-demokrazija u tiddefendi d-drittijiet tal-bniedem, lanqas biss tipprova tifhem dak li għaddejja minnu s-Sirja. "Bħal donnu s-Sirjani jħobbu jmutu, l-Għarab iħobbu jmutu," qal b'ton sarkastiku Khalid Khalifa, "qisu għad-dinja tal-Punent id-demokrazija ma tgħoddx għad-dinja Għarbija u sa llum, skont il-liġi internazzjonali, dak li għaddej fis-Sirja huwa sempliċiment gwerra ċivili." Khalid Khalifa qed jittama li jlesti dan id-djaru sa sentejn oħra. Huwa qed jaħdem fuqu filwaqt li qed jikteb il-ħames rumanz tiegħu, xogħol li waqt li qiegħed Malta qed jaħdem fuq it-tieni abbozz tiegħu. L-istorja ta' dan ir-rumanz hija rrakkontata minn tfajla Musulmana fit-tmeninijiet fis-Sirja meta l-Aħwa Musulmani bdew iħejju rewwixta kontra r-reġim totalitarju vjolenti ta' Hafez al Assad, missier il-president attwali tas-Sirja, Bashar al-Assad. Il-ġrajjiet li jirrakkonta r-rumanz wasslu għall-massakru li seħħ fil-belt ta' Hama u bnadi oħrajn fl-1982. Ghenwa Mumari, Sirjana wkoll, li tgħallem il-letteratura Għarbija fl-Università ta' Malta u ilha bosta snin taf lill-awtur, iddeskriviet lil Khalid Khalifa bħala "mgħallem tan-narrazzjoni" li ħallas prezz għoli għax kiser is-silenzju. Fl-2012 Khalid Khalifa qala' xebgħa kbira wara li ħa sehem fil-funeral ta' artist ħabib tiegħu li nqatel fis-Sirja. Kienu żammewh ukoll 24 siegħa arrestat u kisrulu idu x-xellugija. Iżda bl-ironija u l-ottimiżmu tipiċi tiegħu, l-awtur kien ikkummenta li ma ġara xejn, għax hekk jew b'hekkjikteb bil-lemin.